هالوك لهڤهنت کۆنسێرتێکی گۆرانی و میوزیک لە ئامەد سازدەکات
رووداو- هەولێر
هونەرمەندی ناوداری تورک، هالوک لەڤەنت، لە شاری ئامەد کۆنسێرتێکی گۆرانی و میوزیکی سازدەکات و داهاتی کۆنسێرتەکەش دەبەخشێتە بنەماڵە هەژارەکانی ئامەد.
گۆرانیبێژی تورک هالوک لەڤەنت، کە هاوکات سکرتێری گشتی پلاتفۆرمی ئاشتی و نەتەوەکانی ئانادۆلییە، بڕیارە رۆژی هەینی 8-12-2017 لە شاری ئامەد کۆنسێرتێکی میوزیکی بۆ هەوادارەکانی سازبکات.
هالوک لەڤەنت لەبارەی ئەم کۆنسێرتە دەڵێت " ئێمە وەکو پلاتفۆرمی ئاشتی و نەتەوەکانی ئانادۆل، بڕیارماندا داهاتی ئەم کۆنسێرتەی شاری ئامەد، بدەینە ئەو خێزانانەی هەژارن، بەتایبەتی بنەماڵەی حوسێن کایا، کە لە ناوچەی سووری ئامەد دەژیت، لەگەڵ بنەماڵەی ئەحمەد کاراکاش ،کە لە ناوچەی رەزان دەژین، بۆیە رۆژی هەینی سەردانی هەردوو بنەماڵەکەش دەکەین".
کۆنسێرتی هونەرمەندی ناوداری تورک هالوک لەڤەنت، لەلایەن پلاتفۆرمی ئاشتی و نەتەوەی ئانادۆل سەرپەرشتی دەکرێت و رۆژی هەینی لە شاری ئامەد بەڕێوەدەچێت و پێشبینی دەکرێت جەماوەرێکی زۆر ئامادەی کۆنسێرتەکە بێت.